Ilhom Aliyev 15 iyul kuni tashqi ishlar vaziri faoliyatini tanqid qilgan. Ilhom Aliyev / Foto: Day.Az Ozarboyjon prezidenti Ilhom Aliyev tashqi ishlar vaziri Elmara Mamedyarovni iste’foga chiqardi. Aliyev 15 iyul kuni Armaniston bilan chegarada sodir bo‘lgan to‘qnashuvlar fonida Mamedyarovning faoliyatini tanqid qilgandi, deb yozadi Haqqin.az. Qayd etilishicha, Aliyev barcha rahbarlar «tundan tonggacha» ishda bo‘lgan vaqtda u vazirni topolmagan. «Bizning diplomatik faoliyatimiz yanada samarali bo‘lishi mumkin edi. Men bir necha bor aytganman, bizning diplomatiyamiz zaif va himoyaviy emas, hujumkor diplomatiya bo‘lishi kerak», — degan Aliyev. Mamedyarov 2004 yildan buyon tashqi ishlar vaziri lavozimida ishlab kelayotgandi. Uning o‘rniga Jayhun Bayramov vazir etib tayinlangan. Armaniston-Ozarboyjon chegarasidagi vaziyat 12 iyulda keskinlashdi. 16 iyul kuni chegarada yana to‘qnashuvlar sodir bo‘ldi. Bo‘lib o‘tgan voqealarda har ikki tomon bir-birini ayblamoqda.